Dansk Folkeparti brugte 612.000 kr. fra Messerschmidts skandalefond til at betale EU tilbage for misbrug af støtte

Kristian Thulesen Dahl talte usandt for offentligheden i skandalesagen om EU-støtte til Dansk Folkeparti i strid med reglerne.

DF-formanden garanterede personligt for, at partiet betalte 1,6 millioner kroner tilbage til EU. Nu viser det sig i DF’s regnskab for 2016, at partiet kun betalte omkring en million kroner tilbage.

Ekstra Bladet kan afsløre, at resten af pengene til EU kom fra Morten Messerschmidts (DF) skandaleramte ’fond’ Meld, som skjult for offentligheden blev tømt for 612.500 kroner.

Kristian Thulesen Dahl var ellers stor i slaget i foråret 2016, da den første bølge af EU-skandalen ramte DF med et krav om betaling af 1,6 millioner kroner.

- Vi tager konsekvensen og betaler de her 1,6 millioner kroner tilbage, lovede Thulesen Dahl 10. maj 2016.

- Vi bruger pengene inden for reglerne. Når der drages tvivl om det, så tager vi konsekvensen. Så trækker vi en streg i sandet og betaler de 1,6 millioner tilbage, sagde Kristian Thulesen Dahl til Ekstra Bladet 10. maj 2016.

Messerchmidt talte også usandt

DF-formanden gentog ordene ’vi betaler’ om EU-støtte, som ’Dansk Folkeparti har haft glæde af’ i strid med reglerne til flere andre medier. De 1,6 millioner kroner var nemlig udelukkende gået til DF, og opfattelsen var klar: DF betalte hele beløbet.

Da pengene var overført, forsikrede også medlem af Europa-Parlamentet Morten Messerschmidt, at partiet svarede sit til EU.

- Vi har gjort, hvad vi sagde. Betalt den del, der har med DF at gøre, sagde partiets europæiske stemmesluger til Ritzau 23. juni 2016.

Dansk Folkepartis manøvre med kun at betale en del af regningen til EU gjorde, at organisationen Meld blev tømt til sidste eurocent.

Meld havde ellers også en anden udestående gæld til EU på 1,3 millioner kroner, som med DF’s kontostøvsugning aldrig er blevet betalt.

Meld og Feld gik nemlig i formel betalingsstandsning en måned senere ifølge byretten i Paris.

(Artiklen fortsætter efter grafikken)

DF: Det er regnskabsteknisk

Den organisatoriske næstformand i DF, Carl Christian Ebbesen, afviser, at Kristian Thulesen Dahl har talt usandt. Når DF-formanden sagde ’vi betaler’, så dækkede det angivelig over DF, Meld og Feld.

- Vi betalte en million kroner til Meld og Feld. Det var det beløb, som manglede, for at de kunne betale de 1,6 millioner kroner.

Carl Christian Ebbesen (DF)

- Det er rent regnskabsteknisk, siger Carl Christian Ebbesen.

’Home safe’-regnskabsnote

Selvom DF-toppen ikke mener, at der er noget at komme efter, så har de alligevel reserveret et beløb på nøjagtig 612.500 kr. - svarende til Melds andel af den betalte EU-støtte - på en spærret konto.

Det skyldes ifølge Carl Christian Ebbesen, at DF gerne vil være ’home safe’, hvis de bliver mødt med et nyt pengekrav fra EU.

Kristian Thulesen Dahl har ikke ønsket at svare på Ekstra Bladets spørgsmål.

Det sagde Tulle DF-formand Kristian Thulesen Dahl nævnte gang på gang de 1,6 millioner kroner, som skulle betales tilbage til EU, da kravet om tilbagebetaling kom på bordet. Der var dog ikke et ord om de 612.500 kroner, som Meld endte med at betale af EU-regningen. Her er, hvad DF-formanden sagde 10. maj 2016: - Vi bruger pengene inden for reglerne. Når der drages tvivl om det, så tager vi konsekvensen. Så trækker vi en streg i sandet og betaler de 1,6 millioner tilbage, sagde Kristian Thulesen Dahl til Ekstra Bladet. - Vi betaler penge tilbage til den organisation, der har betalt DF penge til kampagner. Vi betaler penge tilbage til Meld og Feld, sagde DF-formanden til Ekstra Bladet. - De knap 1,6 millioner kroner, de har opgjort, der er brugt af Dansk Folkeparti i forskellige kampagner her i landet, dem betaler vi så tilbage til Europa-Parlamentet, sagde DF-formanden til TV2. - Vi tilbagebetaler de penge, som har haft med politiske kampagner i Danmark at gøre. Det vil sige de penge, som Dansk Folkeparti har haft glæde af, dem tilbagebetaler vi, sagde Thulesen Dahl til DR. Vis mere Luk

Morten Messerschmidt var den helt store stemmesluger ved det seneste valg til Europa-Parlamentet, og han kunne sejssikkert brede armene ud. Da sagen om misbrug af EU-støtte ramte blev Pia Kjærsgaard 'skuffet, vred og ked af det'.

Ekspert: Det er ikke DF’s penge

Da fallitboet Meld lukkede efter et dundrende underskud i 2015 og med milliongæld til EU, stod der stadig 612.500 kroner på en bankkonto.

- Hvis pengene står på Melds bankkonto, så tilhører pengene organisationen og ikke Dansk Folkeparti. Uanset om pengene stammer fra EU-støtte, donationer eller medlemskontingent, så tilhører de Meld og indgår i organisationens samlede finansielle ressourcer, fastslår ekspert i europæisk politik Wouter Wolfs fra Leuven Universitet i Belgien. Han forsker i europæiske partiers brug af EU-støtte.

Men DF-toppen mener, at disse penge reelt tilhørte Dansk Folkeparti, fordi DF-medlemmerne af Europa-Parlamentet havde betalt kontingent til Meld og Feld.

I DF ønskede man derfor ikke, at pengene på bankkontoen skulle dække den del af EU’s totale krav på tre millioner kroner, som ikke direkte vedrørte DF’s kampagner.

Men den skelnen går altså ikke, forklarer Wouter Wolfs.

Skandalen vokser: DF betaler 1 mio. tilbage

Grafikken er fjernet på grund af opdateringer på sitet.

Du kan læse hele listen over Melds støttekroner til DF her.